Správa Komisie Rade a Európskemu parlamentu - Výročná správa o Hongkongu za rok 2008 /* KOM/2009/0099 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 10.3.2009 KOM(2009) 99 v konečnom znení SPRÁVA KOMISIE RADE A EURÓPSKEMU PARLAMENTU VÝROČNÁ SPRÁVA O HONGKONGU ZA ROK 2008 Osobitná administratívna oblasť Hongkong: výročná správa za rok 2008 Zhrnutie Jedenásť rokov po odovzdaní Hongkongu Číne sa naďalej uspokojivo uplatňuje koncepcia „jedna krajina, dva systémy“, pričom spôsob života v Hongkongu zostáva zachovaný takisto ako zásady právneho štátu a základné slobody. V roku 2008 spolupráca s EÚ vďaka obojstrannému pragmatickému prístupu dobre napredovala a bola posilnená programom obchodných informácií EÚ. Po poklese koncom 90-tych rokov sa hospodárstvo Hongkongu zotavilo hlavne preto, že Čína podporila odvetvie miestneho turistického ruchu a poskytla Hongkongu prednostný prístup na kontinentálne trhy. Hospodárstvo je v súčasnosti vážne postihnuté globálnou finančnou krízou, ktorá veľmi výrazne zasiahla sektor služieb. Tempo reforiem, ktoré pripravujú zavedenie všeobecného volebného práva na zvolenie predsedu výkonnej rady v roku 2017 a zákonodarcov v roku 2020, vyvoláva naďalej obavy. Úvod Komisia sa vo svojom oznámení vydanom bezprostredne po odovzdaní Hongkongu Číne v roku 1997 zaviazala vydávať výročné správy o vývoji v osobitnej administratívnej oblasti Hongkong. Toto je jedenásta správa. Uplynulo už jedenásť rokov odkedy sa Hongkong stal osobitnou administratívnou oblasťou Čínskej ľudovej republiky (OAO) založenou na koncepcii „jedna krajina, dva systémy“, ktorá je ustanovená v spoločnom vyhlásení Číny a Veľkej Británie a v základnom zákone Hongkongu. Základný zákon, ktorý nadobudol účinnosť 1. júla 1997, zaručuje Hongkongu systém trhového hospodárstva, podnikateľské prostredie, ochranu právneho štátu a základných práv a slobôd na nasledujúcich päťdesiat rokov. Počas uplynulých jedenástich rokov tento princíp fungoval dobre. Hongkong je dôležitým partnerom EÚ s rovnakými hodnotami a záujmami v hospodárskej, obchodnej, regulačnej, sociálnej a kultúrnej oblasti. Vzťahy medzi EÚ a Hongkongom sa v týchto oblastiach od roku 1997 naďalej rozvíjali. Vzťahy medzi EÚ a Hongkongom sa v priebehu minulého roka rozšírili a nadviazala sa nová spolupráca v oblastiach ako životné prostredie, letectvo, hospodárska súťaž a vzdelávanie. EÚ má veľký záujem na zachovaní autonómie a slobôd, ktoré majú obyvatelia Hongkongu a podporuje kroky k skorému a výraznému pokroku v zavedení všeobecného volebného práva, tak ako je to zakotvené v základnom zákone. Hospodársky rozvoj Hongkong, ako otvorené hospodárstvo a medzinárodné finančné centrum, ktoré je stále viac integrované do hospodárstva pevninovej Číny a závislé na vývoze na trhy Spojených štátov a EÚ, sa nemohol vyhnúť dosahu globálnej finančnej a ekonomickej krízy. Jeho hospodárstvo zaznamenalo v roku 2008 prudké spomalenie, hoci v prvej polovici roku sa mu podarilo dosiahnuť uspokojivý rast na úrovni približne 5,7 %. Hongkonský trh s cennými papiermi zároveň zaznamenal výrazné výkyvy. Inflačný tlak sa koncom roku zmiernil a index spotrebiteľských cien dosiahol v novembri úroveň 3,1 % (v porovnaní s viac než 6 % v polovici roku 2008). Fiškálne rezervy boli aj naďalej solídne a umožnili vláde zaviesť ďalšie opatrenia finančných stimulov na prekonanie krízy. Ako zdôraznil predseda výkonnej rady Donald Tsang vo svojom októbrovom politickom prejave, vyrovnanie sa s náročným vonkajším finančným prostredím a posilnenie Hongkongu ako medzinárodného finančného centra je pre Hongkong výzvou. Hongkong zareagoval na finančnú krízu opatreniami na posilnenie regulačného rámca, poskytnutie likvidity finančnému systému a zaručenie všetkých bankových vkladov. Reštrikcie v oblasti poskytovania úverov však ešte zhoršili problémy mnohých vysoko zadlžených podnikov, najmä MSP a cezhraničných výrobcov v delte Perlovej rieky, kde sa prevádzkové podmienky sťažili v dôsledku zvýšenia produkčných nákladov a oslabeného vonkajšieho dopytu. Vláda osobitnej administratívnej oblasti Hongkong poskytla schémy financovania na pomoc týmto podnikom. Vláda osobitnej administratívnej oblasti Hongkong identifikovala štyri sektory hospodárstva, ktoré sú obzvlášť ohrozené globálnou finančnou krízou – finančné služby, obchod a logistika, cestovný ruch a spotrebiteľské služby a trh s nehnuteľnosťami a výstavba. Pracovná skupina pre ekonomické výzvy, ktorej predsedá predseda výkonnej rady, vypracuje konkrétne opatrenia, ktoré umožnia vláde a podnikateľským subjektom tieto výzvy zvládnuť. V dôsledku stále sa rozširujúceho dosahu finančnej krízy, racionalizácie podnikov a rozsiahleho prepúšťania sa však jednou z najväčších výziev pre Hongkong stáva nezamestnanosť. Predseda vlády Wen Jiabao v októbri 2008 opätovne zdôraznil, že Čína pomôže Hongkongu pri prekonávaní globálnej finančnej krízy a stanovil podrobné zameranie podporných opatrení – spolupráca s hongkongskými finančnými regulačnými orgánmi na núdzových plánoch, implementácia zrýchlených projektov infraštruktúry, najmä pokiaľ ide o most Hongkong-Macao-Zhuhai, rozšírenie schémy individuálnych cestujúcich, poskytovanie podpory MSP a zabezpečenie stabilných dodávok potravín na zmiernenie inflácie. Hongkong naďalej usiluje o väčšiu integráciu s pevninovou Čínou, pokiaľ ide o pohyb osôb, tok znalostí, služieb a zdrojov, najmä prostredníctvom dohody o užšom hospodárskom partnerstve (CEPA). Hongkong a pevninová Čína podpísali hlavný text svojej prvej dohody o voľnom obchode (CEPA I) v roku 2003. Po piatich doplňujúcich kolách sa CEPA stala v podstate obchodnou dohodou „WTO-plus“ o liberalizácii služieb. Dodávatelia služieb z EÚ so sídlom v Hongkongu môžu využívať preferenčný prístup na trh pevninovej Číny. V polovici roku 2008 bolo zaregistrovaných celkom 1 232 podnikov ako dodávateľov služieb v Hongkongu v rámci CEPA, z ktorých 144 boli podniky z EÚ so sídlom v Hongkongu. Pokiaľ ide o menové záležitosti, Hongkong zopakoval, že zachová svoje naviazanie na americký dolár, ktoré existuje už 25 rokov. Treba tiež poznamenať, že rozvoj transakcií realizovaných v renminbi (RMB) v Hongkongu sa bude s podporou pevninovej Číny ďalej rozširovať s cieľom pomôcť Hongkongu prekonať finančnú a ekonomickú krízu. Hongkong bude aj naďalej testovacím miestom pre pilotné projekty liberalizácie RMB. Spolupráca medzi EÚ a Hongkongom Vzťahy medzi EÚ a Hongkongom sa od roku 1997 ďalej rozvíjali na základe spoločných záujmov a problémov. Hongkong je strategickým obchodným a investičným partnerom EÚ a sprostredkovateľom obchodu a investícií medzi EU a Čínou. Medzi oboma stranami existuje významná a pragmatická spolupráca, ktorá sa v roku 2008 ešte posilnila o nové oblasti spoločného záujmu. EÚ bola v roku 2007 po pevninovej Číne druhým najsilnejším obchodným partnerom Hongkongu. Na druhej strane bol Hongkong v roku 2007 pätnástym najväčším vývozným trhom pre EÚ. Celkový bilaterálny obchod medzi EÚ a Hongkongom dosiahol v roku 2007 31,5 mld. EUR a v prvých deviatich mesiacoch roku 2008 vzrástol o 3,9 % na 35,4 mld. EUR. Keďže európske podniky stále viac obchodujú priamo s Čínou, relatívny význam obchodu cez Hongkong poklesol. Podiel obchodu medzi EÚ a Čínou realizovaného cez Hongkong na celkovom obchode medzi EÚ a Čínou postupne klesal z jednej tretiny v roku 2002 na úroveň 13 %, ktorá sa dosiahla v prvých ôsmych mesiacoch roku 2008. V roku 2006 bola EÚ s výnimkou pevninovej Číny a Britských Panenských ostrovov najväčším zahraničným investorom v Hongkongu (podľa posledných dostupných údajov), ďaleko pred Spojenými štátmi a Japonskom. Na druhej strane bol Hongkong pre EÚ najpopulárnejšou destináciou priamych investícií v Ázii. Investície Hongkongu v Európe sa neustále rozvíjali a stali sa po Japonsku druhým najväčším zdrojom priamych zahraničných investícií z Ázie. Hongkong pritiahol mnoho európskych občanov, ktorí teraz žijú a pracujú na jeho území, a ktorých celkový počet v júni 2008 dosiahol 31 000 (oficiálne údaje hongkongského imigračného úradu). Ide o najväčšiu koncentráciu občanov EÚ v Ázii and tým aj ďalší motivačný faktor pre angažovanie sa EÚ v Hongkongu. Obchodná prítomnosť EÚ v Hongkongu naďalej vzrastá a zahŕňa širokú škálu sektorov, najmä finančné a obchodné služby, obchod, maloobchod a dopravu. V júni 2008 bolo v Hongkongu 1 298 regionálnych centrál a 2 584 regionálnych pobočiek zastupujúcich svoje materské spoločnosti sídliace mimo Hongkongu. Spoločnosti z EÚ sú aj naďalej najväčším investorom na tomto území s 1 142 regionálnymi centrálami a regionálnymi zastúpeniami sídliacimi v Hongkongu. Oznámenie Európskej komisie „Európska únia, Hongkong a Macao: možnosti spolupráce na roky 2007 - 2013“ zostáva aj naďalej hlavným politickým rámcom pre vzťahy EÚ s Hongkongom. V tomto oznámení je stanovený rad náročných cieľov, ktorých účelom je posilniť vzťahy medzi EÚ a Hongkongom prostredníctvom prehĺbenia a rozšírenia spolupráce v siedmich kľúčových oblastiach: obchod a colné záležitosti, financie, kontakty medzi ľuďmi, doprava, životné prostredie, zdravie a bezpečnosť potravín. Uplatňovanie dohodnutých politických a regulačných opatrení spolupráce v týchto siedmich oblastiach by sa malo v súčasnosti zintenzívniť v dôsledku zavedenia „programu obchodných informácií Európskej únie“ pre Hongkong a Macao (EUBIP), v rámci ktorého sa bude do roku 2011 uskutočňovať program tematických podujatí. EUBIP bude slúžiť ako prostriedok na podporu lepšieho porozumenia a vzájomného poskytovania poznatkov medzi Hongkongom a Európskou úniou, a to prostredníctvom celej škály bilaterálnych aktivít v oblastiach, ako je obchod a investície, finančné služby, doprava a logistika, životné prostredie, zdravie, bezpečnosť potravín a tovarov. V auguste 2008 bola vyhlásená výzva na predloženie návrhov a zákazka bola zadaná konzorciu, ktoré tvoria Európska obchodná komora v Hongkongu, Inštitút na podporu obchodu a investícií v Macau a Inštitút európskych štúdií v Macau. Očakáva sa, že program EUBIP bude plne funkčný začiatkom roku 2009. Druhý štruktúrovaný dialóg medzi EÚ a Hongkongom sa konal 11. decembra v Bruseli a priniesol pokrok v bilaterálnom dialógu a spolupráci v oblastiach obchodu, noriem, ochrany duševného vlastníctva, investícií, cla, hospodárskej súťaže, bezpečnosti potravín, letectva, životného prostredia, vzdelávania a kultúry. Výskum je ďalšou možnou oblasťou spolupráce a hongkongské organizácie sa môžu zúčastniť na programe ICT/FP7. Štruktúrovaný dialóg sa stal pre úradníkov oboch strán účinnou platformou na vysokej úrovni pre diskusie o otázkach spoločného záujmu. Na tohoročnom stretnutí sa uskutočnila dôležitá diskusia o globálnej finančnej kríze a obe strany ocenili reakcie svojich vlád. Obe strany sa dohodli na poslinení bilaterálnej spolupráce v rámci programu obchodných informácií EÚ, programu seminárov Hongkong/Macao o práve duševného vlastníctva a otázkach normalizácie, ako aj v rámci iniciatív pre životné prostredie, tvorivé odvetvia a kontakty medzi ľuďmi. Niekoľko bilaterálnych návštev na vysokej úrovni v priebehu roka 2008 prispelo k posilneniu vzťahov medzi EÚ a Hongkongom a k urýchleniu iniciatív spolupráce. V januári navštívil Hongkong komisár Kovacs s cieľom prehĺbiť spoluprácu v colných otázkach a začal s vládou osobitnej administratívnej oblasti Hongkong predbežný dialóg o vydaní smernice EÚ o zdaňovaní príjmu z úspor. V júni navštívila Hongkong komisárka Kuneva s cieľom prezentovať podnikateľom politiky EÚ týkajúce sa globálnej kontroly bezpečnosti tovarov. Hongkong navštívilo aj mnoho úradníkov Komisie so zámerom preskúmať možnosť spolupráce v oblastiach politiky, ako je napr. životné prostredie, hospodárske záležitosti, informačné a komunikačné technológie a obchod. V apríli hlavný tajomník pán Henry Tang navštívil Brusel a stretol sa s komisárom Mandelsonom. Vyzval k nadviazaniu užších vzťahov medzi EÚ a Hongkongom. Životné prostredie je jednou z kľúčových oblastí pre posilnenie spolupráce medzi EÚ a Hongkongom. Komisia víta zvýšený záujem vlády osobitnej administratívnej oblasti Hongkong o zmenu klímy a zameranie politiky na nízkouhlíkové hospodárstvo a oceňuje, že aj napriek globálnej finančnej kríze zostávajú záväzky Hongkongu týkajúce sa ochrany životného prostredia nezmenené. Hongkong plní podľa jeho názoru v regióne určitú úlohu. Predovšetkým ovplyvňuje zavádzanie politických iniciatív v susednej provincii Guandong a je pripravený spolupracovať s pevninovou Čínou na zlepšovaní kvality ovzdušia v tejto oblasti. V tejto súvislosti očakáva EÚ posilnenie iniciatív spolupráce s Hongkongom pri ochrane životného prostredia a pri globálnej agende v oblasti zmeny klímy. Vzhľadom na najväčšie finančné skúsenosti v rámci Ázie, dobre regulovaný trh a dobrý arbitrážny systém je Hongkong vážnym kandidátom na to, aby sa stal regionálnou obchodnou platformou pre inovatívne „zelené“ finančné produkty a podľa možnosti ťažil v tomto smere zo skúseností EÚ v obchodovaní s emisiami v rámci Európskeho systému obchodovania (ETS). Komisia tiež aktívne prispela ku konzultačnému procesu Hongkongu o zákone o hospodárskej súťaži, ktorý bude predložený legislatívnej rade v legislatívnom období 2008 – 2009. Komisia víta záväzok vlády Hongkongu prijať medzisektorový zákon o hospodárskej súťaži, ktorý pomôže zabezpečiť rovnaké podmienky pre všetkých aktérov a zlepšiť dlhodobú konkurencieschopnosť Hongkongu. Komisia okrem toho víta budúcu spoluprácu a výmenu pri vykonávaní tohto zákona. Vzhľadom na silné vzťahy medzi EÚ a Hongkongom v oblasti letectva, vrátane bilaterálnych dohôd s väčšinou členských štátov EÚ, Komisia navrhla nadviazať kontakty s Hongkongom s cieľom uzatvoriť horizontálnu dohodu o leteckých dopravných službách, ktorá by zahrnutím ustanovenia Spoločenstva o určení poskytla právnu istotu už existujúcim bilaterálnym dohodám. V nadväznosti na výmenu skúseností medzi odborníkmi EÚ a Hongkongu v roku 2008 je na marec 2009 naplánované stretnutie na vysokej úrovni. Verejná diplomacia EÚ v Hongkongu bola kľúčovou prioritou v roku 2008 ako prínos pre úsilie verejnej diplomacie členských štátov v Hongkongu. Hongkong je v tejto oblasti centrom slobodnej tlače a slobody prejavu, strediskom komunikačných médií a bránou do pevninovej Číny. Úsilie Komisie sa preto sústredilo na zviditeľnenie EÚ v Hongkongu a na rýchle poskytovanie podstatných informácií o politikách EÚ v oblasti obchodu, o regulačných politikách, energetike a zmene klímy, medzikultúrnom dialógu a úlohe EÚ vo svete. Politický vývoj Komisia aj v priebehu roku 2008 v súlade so svojím záväzkom Európskemu parlamentu z roku 1997 naďalej pozorne sledovala inštitucionálny a spoločenský vývoj v Hongkongu. Súčasťou tohto procesu je aj demokratický vývoj a zavedenie všeobecného volebného práva, tak ako je to stanovené v základnom zákone osobitnej administratívnej oblasti Hongkong. Vláda osobitnej administratívnej oblasti sa na začiatku roku 2008 jasne zaviazala zaviesť všeobecné volebné právo a uviedla konkrétny harmonogram, na základe ktorého sa malo toto zavedenie uskutočniť včas pred uskutočnením priamych volieb predsedu výkonnej rady v roku 2017 a volieb legislatívnej rady v roku 2020, ako bolo stanovené Stálym výborom Národného ľudového kongresu 29. decembra 2007. Európska únia dôsledne podporovala skoré a zásadné uskutočnenie konečného cieľa zavedenia všeobecného volebného práva v Hongkongu. EÚ preto 24. januára vyjadrila svoje sklamanie z vylúčenia možnosti všeobecného volebného práva pre voľby v roku 2012, keďže aj samotná vláda osobitnej administratívnej oblasti Hongkong v decembri 2007 uznala, že väčšina obyvateľov Hongkongu podporuje skoré posilnenie demokracie. Vždy sme verili, že skoré zavedenie všeobecného volebného práva v Hongkongu v súlade so základným zákonom by bolo v najlepšom záujme Hongkongu aj Číny. Dúfame preto, že všetky zúčastnené strany budú spolupracovať na vypracovaní konkrétnych návrhov na širšie volebné právo pre voľby predsedu výkonnej rady a voľby do legislatívnej rady v roku 2012, čím sa Hongkong priblíži cieľu úplného zavedenia všeobecného volebného práva. Vláda osobitnej administratívnej oblasti vyhlásila, že v priebehu nasledujúcich štyroch rokov sa diskusie zamerajú na spôsob úpravy volebných postupov pre voľby predsedu výkonnej rady a voľby do legislatívnej rady v roku 2012. Predseda výkonnej rady Donald Tsang vo februári vymenoval tridsaťčlennú pracovnú skupinu pre ústavný vývoj, úlohou ktorej je preskúmať uskutočniteľné možnosti pre voľby v roku 2012. Vo svojom výročnom prejave 15. októbra 2008 predseda výkonnej rady Donald Tsang potvrdil, že harmonogram zavedenia všeobecného volebného práva stanovený Stálym výborom Národného ľudového kongresu má medzi obyvateľstvom veľkú podporu. Očakáva sa, že vláda v prvej polovici roku 2009 uskutoční verejnú konzultáciu na tému spôsobu volieb predsedu výkonnej rady a členov legislatívnej rady, ktoré sa budú konať v roku 2012. Voľby do legislatívnej rady sa uskutočnili 7. septembra 2008 pod odborným dohľadom Komisie pre volebné záležitosti. Legislatívna rada má 60 kresiel, pričom 30 zákonodarcov je volených priamou voľbou z územných volebných obvodov a 30 členov legislatívnej rady je volených z funkčných volebných obvodov. Vzhľadom na 142 kandidátov uchádzajúcich sa o kreslá územných volebných obvodov išlo o voľby s najväčšou konkurenciou v histórii Hongkongu. Demokratická aliancia pre pokrok a zlepšenie Hongkongu (DAB) je s trinástimi kreslami v legislatívnej rade najväčšou hongonkgskou stranou v zákonodarnom zbore. Bývalý predseda strany, Jasper Tsang Yok-sing, bol zvolený za predsedu legislatívnej rady. Pandemokratický tábor získal 23 zo 60 kresiel v zákonodarnom zbore a má tak blokujúcu menšinu pre ústavné zmeny. Jeho podiel v priamo volených územných volebných obvodoch zostal bez zmeny a získal 60 % hlasov. Avšak vzhľadom na povahu volebného systému si provládne strany udržali v zákonodarnom zbore značnú väčšinu. Voľby prebehli spravodlivým a riadnym spôsobom. Celkový priebeh volieb bol ďalším potvrdením politickej vyspelosti hongkonského ľudu a ukázal, že existuje solídny základ pre rýchle zavedenie všeobecného volebného práva, ktoré je konečným cieľom základného zákona. Toto legislatívne obdobie bude pre legislatívnu radu dôležité, keďže sa bude prerokúvať návrh vlády na ústavnú zmenu, a najmä jej návrh na ďalšiu demokratizáciu volebného procesu do roku 2012, ktorý si bude vyžadovať dvojtretinovú podporu legislatívnej rady. V roku 2008 došlo tiež k rozšíreniu vládneho systému zodpovednosti ministerstiev. Predseda výkonnej rady vymenoval osem štátnych tajomníkov a deväť politických asistentov v rámci systému politických menovaní, ktorí budú úzko spolupracovať s vedúcimi jednotlivých rezortov a so štátnymi úradníkmi pri vykonávaní vládnych politík. Komisia poznamenáva, že základné práva a slobody, ktoré zaručuje základný zákon, boli tak ako aj v predchádzajúcich rokoch chránené nezávislými súdmi a orgánmi na presadzovanie práva. Súdnictvo a orgány na presadzovanie práva v Hongkongu dosahujú naďalej dobré výsledky. V roku 2008 sa zaznamenalo niekoľko prípadov súdneho preskúmania administratívnych rozhodnutí, ktoré sa týkali dôležitých ústavných otázok. V decembri vydal najvyšší súd rozhodnutie proti postupu prisťahovaleckého úradu pri preskúmavaní sťažností žiadateľov o azyl týkajúcich sa prípadov mučenia, keďže sťažovateľom nebola umožnená prítomnosť právneho zástupcu v žiadnom štádiu preskúmania, čo najvyšší súd označil za porušenie medzinárodných záväzkov Hongkongu vyplývajúcich z Dohovoru Organizácie Spojených národov proti mučeniu. V ďalšom prípade súdneho preskúmania sa najvyšší súd vyslovil proti rozhodnutiu vlády, ktoré bez ohľadu na dôvod odsúdenia zbavilo všetkých väzňov ich volebného práva. Súd zdôraznil, že toto zbavenie volebného práva bolo v rozpore s právom, ktoré je zaručené základným zákonom a hongkongskou listinou práv. V kontexte týchto prípadov súdneho preskúmania tajomník pre spravodlivosť Wong Yan-lung poznamenal, že hongkongské súdnictvo poskytlo vláde dôležité a praktické usmernenie v oblastiach, v ktorých príslušné právne predpisy pravdepodobne nie sú jednoznačné. Znepokojenie však vzbudili administratívne rozhodnutia o odopretí vstupu cudzích štátnych príslušníkov na územie Hongkongu pri príležitosti odovzdávania štafety s olympijským ohňom v máji, ako aj prebiehajúce súdne konania vo veci nepovoleného vysielania rozhlasovej stanice prodemokratických aktivistov. Žalovaná strana argumentovala tým, že hongkongský režim udeľovania rozhlasových licencií je protiústavný, pretože poskytuje predsedovi výkonnej rady neobmedzené právo rozhodovať o žiadostiach na rozhlasové vysielanie, čo by mohlo narušiť slobodu prejavu. Sudca Douglas Yau rozhodol, že systém udeľovania licencií porušil ustanovenia základného zákona o slobode prejavu a žalobu zamietol. Toto rozhodnutie bolo 12. decembra zrušené odvolacím súdom, ktorý rozhodol v prospech hongkongskej vlády. Tento súd rozhodol, že ústavné napadnutie režimu udeľovania licencií sa nedá použiť ako prostriedok obhajoby trestného činu a vrátil vec sudcovi na opätovné posúdenie. Komisia víta, že legislatívna rada 10. júla jednohlasne prijala návrh zákona o rasovej diskriminácii, ktorý kvalifikuje diskrimináciu, obťažovanie a hanobenie na základe rasy ako nezákonné a rozširuje právomoci komisie pre rovnaké príležitosti aj na diskrimináciu na základe rasy. Návrh tohto zákona predstavuje dôležitý krok vo vytváraní rovnoprávnejšej spoločnosti v Hongkongu. Komisia tiež víta právne predpisy zverejnené 6. júna 2008 a zavádzajúce reformy občianskoprávneho súdnictva, ktorých cieľom je zlepšiť v Hongkongu nákladovú efektívnosť systému občianskoprávnych konaní, zjednodušiť súdne procesy a skrátiť prieťahy v súdnom konaní. Očakáva sa, že tieto reformy nadobudnú účinnosť v apríli 2009. V rámci regiónu sa Hongkong bude snažiť udržať svoju pozíciu centra pre obchod, služby a médiá. Svoju povesť multikultúrneho hlavného mesta v Ázii, kde sa „východ stretáva so západom“, potvrdil Hongkong pri veľmi úspešnom usporiadaní Olympijských hier v jazdectve, ktoré sa konali v auguste, a septembrovej paralympiády. Výhľad do budúcnosti Bezprostrednou výzvou pre vládu osobitnej administratívnej oblasti Hongkong bude zmiernenie dosahu finančnej krízy na reálnu ekonomiku. Prioritami v agende vlády osobitnej administratívnej oblasti Hongkong bude vytváranie nových pracovných príležitostí, posilnenie domáceho dopytu a podpora malých a stredných podnikov, ako aj udržanie pozície Hongkongu ako medzinárodného centra financií a služieb v Ázii. Predseda výkonnej rady Donald Tsang vo svojom prejave pre rok 2009 uviedol, že Hongkong by sa mal snažiť „premeniť finančnú krízu na príležitosť“ a vyslovil sa za posilnenie jeho pozície ako medzinárodného finančného centra. Budúcnosť Hongkongu ako medzinárodného finančného centra je spojená s rozvojom jeho ekonomických vzťahov s pevninovou Čínou, najmä v oblasti Perlovej rieky, ako aj s jeho tradičnými vzťahmi s juhovýchodnou Áziou a s kľúčovými atribútmi, ku ktorým patrí zdravé právne prostredie, právny štát, dobrý regulačný režim a finančná odbornosť. Hongkong bude naďalej zohrávať úlohu finančného sprostredkovateľa medzi pevninovou Čínou a zvyškom sveta. Ako ukazuje táto správa, rozsiahle európske záujmy v Hongkongu znamenajú, že Hongkong bude aj naďalej významným partnerom pre EÚ v Ázii a bude zohrávať hlavnú úlohu vo vzťahoch EÚ s pevninovou Čínou. Vo všeobecnosti Komisia navrhuje pokračovať v efektívnych vzťahoch s vládou osobitnej administratívnej oblasti Hongkong a posilniť pragmatickú spoluprácu pri riešení globálnych výziev, akými sú finančná kríza, vzájomná ekonomická závislosť a ochrana životného prostredia. V rámci všeobecnej snahy o zlepšenie transparentnosti na medzinárodnej úrovni ako odpovede na finančnú krízu Komisia a členské štáty EÚ očakávajú záujem osobitnej administratívnej oblasti Hongkong o začatie spolupráce s EÚ v oblasti daní prostredníctvom účinnej výmeny informácií. Mal by sa klásť väčší dôraz na zintenzívnenie kontaktov medzi ľuďmi a výmenu. Európe a Hongkongu to umožní navzájom lepšie spoznať a rešpektovať kultúrnu rôznorodosť, ktorá je spoločnou črtou Európy a Hongkongu. Podľa Komisie sa koncept „jedna krajina, dva systémy“ vo všeobecnosti dodržiava a pre občanov Hongkongu sa dobre osvedčil. Je dôležité, že osobitná administratívna oblasť Hongkong má aj naďalej vysoký stupeň nezávislosti v hospodárskych, obchodných, fiškálnych, finančných a regulačných záležitostiach. EÚ podporuje trvalú stabilitu a prosperitu Hongkongu. Sme presvedčení, že najlepším spôsobom ako ich zaručiť je zavedenie všeobecného volebného práva v Hongkongu, ako je to zakotvené v základnom zákone. Demokratický vývoj Hongkongu je pre EÚ veľmi dôležitý.